यह अलग बात है कि अगर मैं नरेंद्र भाई की जगह होता तो रामदेव की इस हरकत को अपनी घोर अवमानना मानता। इसलिए नहीं कि न तो वे राम हैं, न देव हैं और न बाबा हैं तो उन्हें किसी को राष्ट्र-ऋषि का दर्जा देने का हक़ आखिर दे किसने दिया? बल्कि इसलिए कि ऋषीत्व को सरहदों में बांध कर उन्होंने इसकी मूल अवधारणा के सीने पर ही छप्पन इंची प्रश्नचिह्न लटका दिया है। क्या अब ऋषि भी ग्राम-ऋषि, ज़िला-ऋषि, संभाग-ऋषि, प्रदेश-ऋषि, राष्ट्र-ऋषि और विश्व-ऋषि होंगे? जब बाबा अपने को गली-बाबा, मुहल्ला-बाबा या राष्ट्र-बाबा नहीं कहते तो नरेंद्र भाई को सिर्फ़ राष्ट्र-ऋषि कह कर वे उनका सम्मान बढ़ा रहे हैं या उन्हें अपनी हदों का अहसास करा कर उनका घनघोर अपमान कर रहे हैं?